Noordwes onttroon WP in krieketweek | Netwerk24
Noordwes onttroon WP in krieketweek
29 Maart 2019 18:29
Noordwes het Vrydag met die Protea-naatbouler Tumi Sekhukhune aan die spits die Westelike Provinsie in die eindstryd van die nasionale vroue-krieketweek in Bloemfontein onttroon.
Die seëvierende span van Noordwes.Foto: Gallo Images
Noordwes het met sewe paaltjies geseëvier nadat die Kapenaars vir net 151 uitgehaal is.
Sekhukhune het met 4/17 uitgeblink nadat sy aan die begin goedkoop van die Kapenaars se groot kolfster van die week, Laura Wolvaardt (17), ontslae geraak het.
Die 19-jarige Wolvaardt het die week met 368 lopies in vyf wedstryde afgesluit.
WP was sonder haar op 106/3 nog stewig geplaas voordat hy in duie gestort het.
Die ander aanvangskolwer Lara Goodall en Alexis le Breton het elk 29 lopies vir WP aangeteken.
Noordwes het met 152/3 in 30.3 beurte geantwoord.
Lizelle Lee (56, 57b) het haar tweede vyftigtal van die week gemoker.
Haar Protea-spanmaat Tazmin Brits het 46 aangeteken.
Die twee het die wenspan vroeg op koers in sy kolfbeurt met 93 lopies om die eerste paaltjie geplaas.
Die span word afgerig deur Francois van der Merwe. Die president van vroue-krieket, Hester Parsons, suster van Hansie Cronjé, was ook vandeesweek byderhand. – Johann de Jager
Meer oor: Noordwes | Wp | Bloemfontein
Protea-vroue klop Tiere in Saint Lucia
Suné sal haar slag wys